На основу члана 2. став 2. Закона о издавању доплатне поштанске марке („Службени гласник РС”, број 61/05) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС и 44/14),

Влада доноси

# УРЕДБУ

О ИЗДАВАЊУ ДОПЛАТНЕ ПОШТАНСКЕ МАРКЕ

„ЕВРОПСКО АТЛЕТСКО ПРВЕНСТВО У ДВОРАНИ 2017”

Члан 1.

На поштанске пошиљке у унутрашњем поштанском саобраћају, осим на пошиљке новина и часописа, плаћа се доплатна поштанска марка „ЕВРОПСКО АТЛЕТСКО ПРВЕНСТВО У ДВОРАНИ 2017” од 27. фебруара до 5. марта 2017. године.

Марка из става 1. овог члана издаје се у тиражу од 750.000 комада, у апоену у висини од 10 динара.

Члан 2.

Средства од продате доплатне поштанске марке из члана 1. ове уредбе, ЈП „Пошта Србије”, Београд уплаћују се дневно на рачун прописан за уплату средстава остварених продајом доплатне поштанске марке „ЕВРОПСКО АТЛЕТСКО ПРВЕНСТВО У ДВОРАНИ 2017”.

Средства из става 1. овог члана намењују се Атлетском савезу Србије за финансирање организације Европског атлетског првенства у дворани 2017. године, а користиће се према програму који доноси корисник тих средстава, на који сагласност даје Влада.

Члан 3.

Начин издавања доплатне поштанске марке регулише се уговором између корисника доплатне поштанске марке и предузећа које обавља послове продаје доплатне поштанске марке у складу са законом.

Члан 4.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-855/2017

У Београду, 3. фебруара 2017. године

В Л А Д А

|  |  |
| --- | --- |
|  | ПРЕДСЕДНИК  Александар Вучић с.р. |

О Б Р А З Л О Ж Е Њ Е

I. ПРАВНИ ОСНОВ ЗА ДОНОШЕЊЕ УРЕДБЕ

Правни основ за доношење ове уредбе садржан је у члану 2. став 2. Закона о издавању доплатне поштанске марке („Службени гласник РС”, број 61/05), којим је прописано да ближу намену, корисника, начин издавања, тираж, висину апоена и временски период издавања доплатне марке утврђује Влада и члану 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС и 44/14).

II. РАЗЛОЗИ ЗА ДОНОШЕЊЕ УРЕДБЕ

Министарство омладине и спорта је на предлог Атлетског савеза Србије доставило Иницијативу да се у 2017. години издаје доплатна поштанска марка „ЕВРОПСКО АТЛЕТСКО ПРВЕНСТВО У ДВОРАНИ 2017” ради обезбеђење дела средстава неопходних за финансирање организације Европског атлетског првенства у дворани за сениоре и сениорке које ће бити одржано у Београду од 3. до 5. марта 2017. године.

Организовање Европског атлетског првенства у дворани за сениоре и сениорке је од општег интереса за Републику Србију јер представља највеће међународно спортско такмичење које ће се организовати у 2017. години у нашој земљи и на којем ће учешће узети преко 1100 атлетичара из 48 земаља.

Главни циљеви организације Европског атлетског првенства у дворани су промоција вредности наше земље и остварење врхунских спортских резултата у овом спорту који је један од најтрофејнијих спортова.

Атлетски савез Србије је члан Олимпијског комитета Србије, Асоцијације атлетских федерација АBAF, Светске атлетске федерације IAAF и Европске атлетске асоцијације ЕА.

Основни циљеви Атлетског савеза Србије су: оставривање интереса савеза кроз организовање атлетских такмичења на нивоу Републике Србије, репрезентативно представљање атлетског спорта у Републици Србији и изван земље, организовање државних такмичења, селекционисање, припремање и наступ атлетичара и атлетичарки, организација међународних турнира, развој и промоција атлетике, утврђивање опште политике развоја и унапређења стручног педагошког рада у циљу постизања врхунских спортских достигнућа, омасовљење атлетског спорта и друго.

Атлетика као „краљица спортова” се у последњих пар година вратила у врх популарности, при чему је највећи успех постигнут у 2016. години освајањем прве олимпијске медаље у историји Републике Србије коју је освојила наша скакачица у даљ Ивана Шпановић.

У периоду од 2009. до 2015. године наши атлетичари су освојили укупно 382 медаље, на светским, европским и балканским првенствима, Купу Европе, Купу света, Медитеранским играма, Универзијади и ЕYOF.

Корисник средстава од доплатне поштанске марке „ЕВРОПСКО АТЛЕТСКО ПРВЕНСТВО У ДВОРАНИ 2017” је Атлетски савез Србије и средства ће бити коришћена за финансирање организације Европског атлетског првенства у дворани у Београду 2017. године, конкретно за финансирање припреме атлетичара за учешће на овом такмичењу, за набавку спортске опреме за репрезентативне селекције Србије, као и за допинг контролу.

Предлаже се да се доплатна поштанска марка за наведене потребе издаје у периоду од 27. фебруара до 5. марта 2017. године у тиражу од укупно 750.000 комада тако да би се при вредности марке од 10 динара и продаје целокупног тиража, могао остварити бруто приход од 7.500.000 динара.

На Програм коришћења средстава који доноси корисник средстава, сагласност даје Влада.

III. РЕШЕЊА КОЈА СЕ ПРЕДЛАЖУ УРЕДБОМ

У члану 1. ове уредбе предвиђено је плаћање доплатне поштанске марке „ЕВРОПСКО АТЛЕТСКО ПРВЕНСТВО У ДВОРАНИ 2017” у периоду од 27. фебруара до 5. марта 2017. године у тиражу од 750.000 комада, у апоену у висини од 43,4% од износа номиналне вредности поштанске марке за писма тежине до 20 грама (која износи 23 динара), односно 10 динара.

У члану 2. ове уредбе средства од продате доплатне поштанске марке ЈП „Пошта Србије” уплаћују се дневно на рачун прописан за уплату средстава остварених продајом доплатне поштанске марке „ЕВРОПСКО АТЛЕТСКО ПРВЕНСТВО У ДВОРАНИ 2017”.

Средства по основу продате доплатне поштанске марке намењују се Атлетском савезу Србије за финансирање организације Европског атлетског првенства у дворани у Београду 2017. године.

Остварена средства по основу продате доплатне поштанске марке користиће се према програму који доноси корисник тих средстава, на који сагласност даје Влада.

У члану 3. ове уредбе предвиђено је да се начин издавања доплатне поштанске марке регулише уговором између корисника доплатне поштанске марке и предузећа које обавља послове продаје доплатне поштанске марке у складу са законом.

У члану 4. предвиђено је ступање на снагу ове уредбе.

IV. РАЗЛОЗИ ЗА СТУПАЊЕ НА СНАГУ УРЕДБЕ У РОКУ КРАЋЕМ ОД ОСАМ ДАНА

Предлаже се да ова уредба ступи на снагу у року краћем од осам дана из разлога што је неопходно да се предузму одговарајуће претходне активности, односно штампање и дистрибуција предметне доплатне поштанске марке, како би се обезбедило да реализација, односно издавања исте отпочне у року предвиђеном овом уредбом.

V. СРЕДСТВА ПОТРЕБНА ЗА СПРОВОЂЕЊЕ УРЕДБЕ

Средства за спровођење ове уредбе, у висини од 7.500.000 динара, планирана су Законом о буџету Републике Србије за 2017. годину („Службени гласник РС”, број 99/16) у оквиру Раздела 29 - Министарство омладине и спорта, Глава 29.0 - Министарство омладине и спорта, Програм 1301 - Развој система спорта, Функција 810 - Услуге рекреације и спорта, Пројекат 4001 - Подршка реализацији програма који се финансирају из средстава доплатне поштанске марке, економска класификација 481 - Дотације невладиним организацијама.